**Visszaemlékezés**

Idén negyven éves a Darus Utcai Magyar – Német Két Tannyelvű Általános Iskola. Negyven év rengeteg idő, rengeteg móka, kacagás, tanulás; rengeteg különböző diák, akikből mind kiemelkedő ember lett. Vagy éppenséggel lesz, hiszen pont a mostani vagy nem olyan régen ballagott diákok képviselik csak a jövőt igazán – és ezeknek a diákoknak az egyike vagyok én is, aki 2010-ben ballagtam, és jelenleg a Karinthy Frigyes Két Tanítási Nyelvű Gimnázium padjait koptatom elég aktívan. Röpke kis írásomban azt szeretném visszaadni, hogy mit is jelent nekem az, hogy darusos diák lehettem.

Az, hogy iskolánk különleges, már a nevéből is látszik. A két tannyelvű intézmények még a középiskolák között sem gyakoriak, hát még az általános iskolák közt. Számtalan helyen hallani, hogy a nyelvtanulás nagyon fontos, és olyan is gyakran hangzik el, miszerint az embernek csak akkor lehet rendes élete a mai világban, ha beszél nyelveket. Hiszen a nyelvtudás nagyon fontos, ha valaki behódol annak a divatos nézetnek, miszerint jó élet, akármi is legyen az, csak külföldön van. Kétségtelen tény, hogy egy nyelv erre is használható, de nyelveket tanulni, tudni és szeretni nem csak ezért fontos és hasznos – nem csak ezért kell.

Egy másik nyelv – főleg egy másik nyelvcsaládba tartozó nyelv beható ismerete, amit a Darus is ad a németeseknek, akik nyolc teljes éven keresztül ízlelgetik a német nyelvet és gyönyörködnek benne, gondolkodni tanít meg. Olyan szinten befolyásolja a gondolkodásmódot, és a szemléletet, ahogyan talán már csak a matematika. Sokkal nyitottabb, pozitívabb, toleránsabb – sokkal jobb – ember az, aki egy nyelvet megtanul, elfogad, és megszeret úgy, ahogyan az van és változik. És félreértés ne essék: használható nyelvtudást nem csak a németes nebulók kapnak, a többi osztályokban oktatott angolról is elmondható ez, annak ellenére, hogy az angol nyelv tanítása nem két tannyelvű rendszerben történik.

Nyolc, két tanítási nyelvű rendszerben eltöltött év a Darusban annyira megszeretette velem az idegen nyelvek használatát, hogy középiskolából is két tannyelvűt választottam, és ugyan közben nyelvet váltottam puszta kíváncsiságból, még mindig szeretettel gondolok vissza a némettel – németül – eltöltött évekre. Sokkal könnyebb volt számomra angolul, majd egy kicsit később spanyolul is megtanulni, egyszerűen azért, mert a német nyelvet már olyan jól ismertem. Sokkal könnyebb furcsa rendhagyóságokat, szokatlan szórendet, vicces igealakokat megszokni, megérteni, megjegyezni és meglátni bennük a szépet, mivel még kicsiként ugyanezeket át kellett élnem a némettel. Sőt, lényeges előnyöm van – ismételten a német miatt – más tudományokban és művészetekben, csupán azon okból, hogy érdekes szabályokat és axiómákat egyszer már megértettem a tudományok és művészetek egy igen egyedi kombinációjában: egy nyelvben.

Én a Darusban azt tanultam meg, hogyan lehet gondolkodni, és a gondolkodásra való képesség az egyik legnagyobb kincs manapság. Idén negyven éves a Darus Utcai Magyar – Német Két Tannyelvű Általános Iskola. Negyven év rengeteg idő, rengeteg móka, kacagás, tanulás; rengeteg különböző diák, akikből mind kiemelkedő ember lett. Vagy éppenséggel lesz, hiszen pont a mostani vagy nem olyan régen ballagott diákok képviselik csak a jövőt igazán.

*Kovács Éva*